KOMMISSIONENS FORORDNING (EF) Nr. 1030/95 af 5. maj 1995 om ændring af forordning (EØF) nr. 3652/81 om særlige gennemførelsesbestemmelser for ordningen med forudfastsættelsesattester i forbindelse med restitutioner for fjerkrækød og æg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (1), senest ændret ved akten vedrørende Østrigs, Finlands og Sveriges tiltrædelse og ved Rådets forordning (EF) nr. 3290/94 (2), særlig artikel 9, stk. 3, og artikel 15,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (3), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94, særlig artikel 9, stk. 3, og artikel 15,

under henvisning til forordning (EF) nr. 3290/94, særlig artikel 3, stk. 1, og

ud fra følgende betragtninger:

Ved Kommissionens forordning (EØF) nr. 3652/81 (4), senest ændret ved forordning (EF) nr. 1617/94 (5), blev der fastsat en frist for udstedelse af licenser med forudfastsættelse af restitutioner for fjerkrækød; for at sikre en harmonisk overgang mellem den ordning, der gælder inden ikrafttrædelsen af landbrugsaftalen i Uruguay-rundens regi, og den ordning, der skal gælde efter ikrafttrædelsen, bør der også fastsættes en frist for udstedelsen af licenser for æg;

ved Kommissionens forordning (EF) nr. 974/95 af 28. april 1995 om overgangsforanstaltninger for gennemførelsen af landbrugsaftalen i Uruguay-rundens regi (6) er der fastsat en kvantitativ begrænsning for forudfastsættelsesattester, der er gyldige efter den 30. juni 1995; de foranstaltninger, Kommissionen kan træffe for at sikre overholdelsen af begrænsningen, bør derfor fastlægges nærmere;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Æg og Fjerkrækød -

UDSTEDT FØLGENDE FORORDNING:

Artikel 1

I forordning (EØF) nr. 3652/81 foretages følgende ændringer:

1) Artikel 4 affattes således:

»Artikel 4

1. Forudfastsættelsesattester for fjerkrækød og æg udstedes den femte arbejdsdag efter indgivelsen af ansøgningen, medmindre der er truffet særforanstaltninger i mellemtiden.

2. Særforanstaltningerne kan, hvis ansøgningerne om forudfastsættelsesattester overstiger eller vil kunne overstige de normale afsætningsmængder, omfatte følgende:

- anvendelsen af denne forordning kan suspenderes i højst fem arbejdsdage; i så fald tages ansøgninger om forudfastsættelsesattester, der er indgivet i løbet af suspensionsperioden, ikke i betragtning

- der kan fastsættes fælles procentsats for godkendelse af de mængder, der er anført i ansøgningerne om forudfastsættelsesattester

- indgivelsen af ansøgninger om forudfastsættelsesattester kan suspenderes indtil udgangen af indeværende måned.

Foranstaltningerne kan reguleres i forhold til den type licens, der ansøges om i henhold til artikel 1 i kommissionens forordning (EF) nr. 974/95 (*) (overgangsforanstaltninger).

3. Afvises eller nedsættes de mængder, der er ansøgt om, frigives sikkerheden straks for den mængde, som ansøgningen ikke er blevet imødekommet for.

(*) EFT nr. L 97 af 29. 4. 1995, s. 66.«

2) Artikel 5 affattes således:

»Artikel 5

For de i bilaget til forordning (EØF) nr. 572/73 anførte produkter henhørende under sektoren for æg og fjerkrækød indsender medlemsstaterne til Kommissionen:

- hver onsdag og fredag en fortegnelse over de licenser med forudfastsættelse af restitutionerne, opdelt efter produkt, der er ansøgt om siden sidste meddelelse. Fortegnelsen opdeles efter ansøgninger med eller uden påtegningen »overgangslicens forordning (EF) nr. 974/95« i rubrik 20

- inden den 10. i hver måned en fortegnelse over de licenser med forudfastsættelse af restitutionerne, der er udstedt i foregående kalendermåned.«

Artikel 2

Denne forordning træder i kraft den 8. maj 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 49.

(2) EFT nr. L 349 af 31. 12. 1994, s. 105.

(3) EFT nr. L 282 af 1. 11. 1975, s. 77.

(4) EFT nr. L 364 af 19. 12. 1981, s. 19.

(5) EFT nr. L 170 af 5. 7. 1994, s. 12.

(6) EFT nr. L 97 af 29. 4. 1995, s. 66.